Source: http://asiointipalvelu.tampere.fi/fi-FI/Toimielimet/Asunto_ja_kiinteistoumllautakunta/Kokous_18122019/Asuntotontin_837129181018_Kaleva_vuokraa(119936)
Timestamp: 2020-01-19 14:57:36+00:00
Document Index: 23499548

Matched Legal Cases: ['§ 191', '§ 182', '§ 183', '§ 184', '§ 185', '§ 186', '§ 187', '§ 188', '§ 189', '§ 190', '§ 192', '§ 193', '§ 194', '§ 195', '§ 196', '§ 197']

Asuntotontin 837-129-1810-18 (Kaleva) vuokraaminen Kiinteistö Oy Kalevan Stara ja Kiinteistö Oy Puisto-Kalevan Parkki -nimisille yhtiöille | Tampere esityslistat ja pöytäkirjat
Asuntotontin 837-129-1810-18 (Kaleva) vuokraaminen Kiinteistö Oy Kalevan Stara ja Kiinteistö Oy Puisto-Kalevan Parkki -nimisille yhtiöille
Asunto- ja kiinteistölautakunta, kokous 18.12.2019
§ 191 Asuntotontin 837-129-1810-18 (Kaleva) vuokraaminen Kiinteistö Oy Kalevan Stara ja Kiinteistö Oy Puisto-Kalevan Parkki -nimisille yhtiöille
TRE:6972/10.00.03/2019
Tonttipäällikkö Aila Taura, puh. 050 351 8256, etunimi.sukunimi
Hallintosihteeri Tea Grönberg, puh. 040 750 1876, etunimi.sukunimi@tampere.fi
Pohjola Rakennus Oy Suomi on pyytänyt saada vuokrata pitkäaikaisella maanvuokrasopimuksella tontin 837-129-1810-18 siten, että vuokralaisina ovat Kiinteistö Oy Kalevan Stara ja Kiinteistö Oy Puisto-Kalevan Parkki.
Kyseinen tontti sijaitsee asemakaavan nro 8489 mukaisella alueella noin kolme kilometriä itään kaupungin keskustasta. Alue kuuluu pääosin Kalevan, eteläosassa osittain Kalevanrinteen ja koillisosassa osittain myös Kissanmaan kaupunginosaan. Alue sijoittuu Sammonkadun ja Hervannan valtaväylän rajaamaan kolmioon, jonka sisään jäävät Iskun ja Tampere Areenan tontit, tontti 839-4 sekä katu-, virkistys- ja suojaviheraluetta.
Aloitteen asemakaavan muutokselle ovat tehneet Tampereen kaupunki sekä Iskun liikerakennuksen tontin vuokraoikeuden haltija Intrio Oy, joka on tehnyt tonttinsa kehittämistä koskevan esisopimuksen SRV Rakennus Oy:n kanssa. Lisäksi asemakaavamuutosta on hakenut Tampere Areenan liikuntahallin tontin vuokraoikeuden haltija Kiinteistöosakeyhtiö Tampereen Kotikenttä Oy, joka tehnyt tonttinsa kehittämistä koskevan esisopimuksen Pohjola Rakennus Oy Suomen kanssa.
Pohjola Rakennus Oy Suomen aloitteesta on laadittu erillinen tonttijako, jonka perusteella on muodostunut tontit 837-129-1810-17, 18 ja 19.
Asemakaavan laatimisen yhteydessä on allekirjoitettu toteutussopimus, jossa on sovittu mm. alueelle muodostuvien tonttien vuokraamisesta. Toteutussopimuksen mukaan noin 3.000 k-m2 rakennusoikeudesta on osoitettava MAL3 sopimuksen kohdan 5.3.1. mukaiseen kohtuuhintaiseen asuntotuotantoon. Pohjola Rakennus Oy Suomi ja Pirkanmaan Opiskelija-asunnot sr ovat allekirjoittaneet esisopimuksen, jonka perusteella tontille 18 rakennetaan opiskelija-asuntoja ja Kiinteistö Oy Kalevan Stara siirtyy POASin omistukseen.
Toteutussopimuksen mukaan ennen tonttien vuokraamista tulee hyväksyttää tontinkäyttösuunnitelma, jonka yhteydessä tulee esittää asuntojakauma. Tonteille tulee toteuttaa monipuolista asuntotuotantoa ja asuntorakennusoikeuden kerrosalasta 1/3 tulisi olla perheasuntoja. MAL3-sopimuksen mukainen tuotanto ei kuulu asuntokoon sääntelyn piiriin, mutta esitetyn tontinkäyttösuunnitelman mukaan monipuolinen asuntotuotanto toteutuu myös tällä tontilla.
Tontille tulisi vahvistaa luovutusehdot asunto- ja maapolitiikan linjausten mukaisesti ja vuokrata tontti pitkäaikaisella maanvuokrasopimuksella 1.1.2020 alkaen siten, että vuokralaisina ovat Kiinteistö Oy Kalevan Stara (2799/2800) ja Kiinteistö Oy Puisto-Kalevan Parkki (1/2800).
Asuinkerrostalojen korttelialuetta olevan tontin 837-129-1810-18, Ylämummo 2/Jäähallinkaari 6, pinta-ala on 1.059 m2 ja rakennusoikeus 2.800 k-m2.
Ottaen huomioon alueen sijainnin, tontin pinta-alan, rakennusoikeuden ja muut hinnoitteluun vaikuttavat tekijät saadaan tontin tämänhetkiseksi vuosivuokraksi 73.360 euroa (pääoma-arvo 1.834.000 euroa) ja elinkustannusindeksiin sidotuksi, indeksilukua 100 vastaavaksi perusvuokraksi 3.733,33 euroa. Hinnoittelussa on käytetty 655 euron kerrosneliömetriarvoa ja neljän prosentin vuokranmääräytymiskorkoa (indeksiluku 1965 pistettä/heinäkuu v.2019). Vuokra-ajan tulisi olla 60 vuotta.
Tontille 837-129-1810-18 vahvistetaan elinkustannusindeksiin (lokakuu 1951 = 100) sidotuksi, indeksilukua 100 vastaavaksi perusvuokraksi 3.733,33 euroa vuodessa ja vuokra-ajaksi 60 vuotta (1.1.2020 - 31.12.2079).
Muuten vuokrauksessa noudatetaan tavanomaisia ehtoja.
Tontti 837-129-1810-18 vuokrataan Kiinteistö Oy Kalevan Stara (2799/2800) ja Kiinteistö Oy Puisto-Kalevan Parkki (1/2800) -nimisille yhtiöille.
Rakennus Pohjola Oy Suomi, Pirkan Opiskelija-asunnot sr, asumisen kehittäminen ja palvelutilaverkot, kiinteistötoimi
§ 182 Kokouksen laillisuus ja päätösvaltaisuus
§ 183 Läsnäolo- ja puheoikeus
§ 184 Pöytäkirjan tarkastus
§ 185 Ajankohtaiskatsaus
§ 186 Tammikuun kokouksen siirtäminen
§ 187 Asunto- ja kiinteistölautakunnan vuoden 2020 palvelu- ja vuosisuunnitelma
§ 188 Tampereen kaupungin ja Tampereen Tilapalvelut Oy:n välinen palvelusopimus vuosille 2018 - 2020
§ 189 Pirkanmaan Voimia Oy:n (Tampereen Voimia Liikelaitoksen) tilapäisen tuotantokeittiö Kattilan lopputilitys
§ 190 Asuntotontin 837-078-7318-3 (Hervantajärvi) varaaminen Tampereen opiskelija-asuntosäätiö sr:lle
§ 192 Asuntotontin 837-129-1810-19 (Kaleva) vuokraaminen Asunto Oy Tampereen Puisto-Kalevan Kärki ja Kiinteistö Oy Puisto-Kalevan Parkki -nimisille yhtiöille
§ 193 Asunto Oy Pirkankatu 24 –nimiselle yhtiölle vuokratun tontin 837-105-85-73 (Amuri) vuokra-ajan jatkaminen
§ 194 Asunto Oy Koskipuisto –nimiselle yhtiölle vuokratun tontin 837-111-166-1 vuokra-ajan jatkaminen
§ 195 As Oy Kiskolinna -nimiselle yhtiölle vuokratun tontin 837-120-417-60 vuokra-ajan jatkaminen
§ 196 Asunto Oy Lemminkäisenkatu 4 –nimiselle yhtiölle vuokratun tontin 837-129-828-1 (Kaleva) vuokra-ajan jatkaminen
§ 197 LISÄPYKÄLÄ: Viranhaltijoiden päätösten otto-oikeus (lisäpykälä)